S-206/2014

Mál þetta, sem þingfest var 2. október sl., og dómtekið þan 9. sama mánaðar, er höfðað með ákæru útgefinni af lögreglustjóranum á Selfossi þann 23. ágúst sl., á hendur Þ-kk-þgf B-kk-þgf H-kk-þgf, til heimilis að Laufengi 16, Reykjavík,

„fyrir brot á vopnalögum og þjófnað:

I.

með því að hafa skömmu fyrir miðnætti fimmtudaginn 3. apríl 2014 haft í vörslu sinni fjaðurhníf sem ákærði bar umrætt sinn á almannafæri á skemmtistaðnum 800 bar á Selfossi.

Telst brot ákærða varða við 1. mgr. og b. lið 2. mgr. 30. gr., sbr. 1. mgr. 36. gr. vopnalaga nr. 16, 1998[.]

II.

með því að hafa að morgni fimmtudagsins 3. apríl 2014 stolið fartölvutösku sem innihélt Toshiba fartölvu, hleðslutæki, Ipad og fartölvupung; úr bifreiðinni TE-016 þaðan sem hún stóð við verslun Samkaupa við Tryggvagötu á Selfossi.

Telst brot ákærða varða við 1.mgr. 244. gr. almennra hegningarlaga nr. 19, 1940.

Þess er krafist að ákærði verði dæmdur til refsingar og til greiðslu alls sakarkostnaðar.“

Ákærði mætti ekki við þingfestingu málsins, en þá mætti S-kk-nf K-kk-nf K-kk-nf hdl., sem skipaður var verjandi ákærða að hans ósk. Ákærði mætti fyrir dóminn þann 9. október sl., án skipaðs verjanda, og viðurkenndi skýlaust að hafa gerst sekur um þá háttsemi sem honum er gefin að sök í ákæru.

Með vísan til skýlausrar játningar ákærða og þar sem dómari taldi ekki ástæðu til að draga í efa að játning hans væri sannleikanum samkvæm var farið með málið í samræmi við ákvæði 1. mgr. 164. gr. laga nr. 88/2008 um meðferð sakamála, eftir að sækjanda og ákærða sjálfum hafði verið gefinn kostur á að tjá sig um lagaatriði og ákvörðun viðurlaga.

Um málavexti vísast til ákæruskjals. Sannað er að ákærði hefur gerst sekur um þá háttsemi sem honum er gefin að sök í ákæru og þar þykir rétt færð til refsiákvæða. Ákærði hefur með háttsemi sinni unnið sér til refsingar.

Samkvæmt framlögðu sakavottorði og öðrum gögnum hefur ákærði margoft áður sætt refsingu, en sakaferill hans nær allt aftur til ársins 1997. Ákærði hefur sextán sinnum sætt refsingu vegna auðgunarbrota, tíu sinnum vegna annarra hegningarlagabrota, tíu sinnum vegna umferðarlagabrota og fjórtán sinnum vegna fíkniefnalagabrota. Síðast var ákærði sakfelldur með dómi uppkveðnum þann 26. nóvember 2012, þá vegna umferðarlagabrota. Þann 21. febrúar 2011 var ákærði fundinn sekur um auðgunarbrot og fíkniefnalagabrot, og hann dæmdur til að sæta fangelsi í tvö ár og sex mánuði, en refsingunni frestað skilorðsbundið til þriggja ára. Var skilorðið meðal annars bundið sérstöku skilyrði 4. tl. 3. mgr. 57. gr. almennra hegningarlaga nr. 19/1940, og ákærða gert að gangast undir dvöl á hæli í því skyni að venja hann af neyslu áfengis eða deyfilyfja. Með úrskurði héraðsdóms Reykjavíkur þann 22. september 2011 var ákærða gert að fullnustu refsingu ofangreinds dóms. Þá var ákærða veitt reynslulausn af eftirstöðvum beggja framangreindra dóma þann 31. júlí 2013, í tvö ár á eftirstöðvum refsingar, 230 dagar. Samkvæmt ákvörðun fangelsismálastofnunar ríkisins, sem lögð hefur verið fram í máli þessu, dagsettri 21. maí 2014 var ákærða gert að afplána áðurgreindar eftirstöðvar framangreindra refsinga, frá og með þeim degi, vegna rofs á skilyrðum reynslulausnar. Verður umrædd reynslulausn ákærða því ekki dæmd upp með brotum hans nú, skv. 65. gr. laga nr. 49/2005 um fullnustu refsinga.

Refsing ákærða er hæfilega ákveðin fangelsi í 30 daga. Að virtum sakaferli ákærða þykja ekki efni til að skilorðsbinda refsinguna.

Með vísan til 218. gr. laga nr. 88/2008 um meðferð sakamála, ber að dæma ákærða til greiðslu alls sakarkostnaðar, sem er þóknun skipaðs verjanda hans og þykir hæfilega ákveðin 140.560 krónur, að teknu tilliti til virðisaukaskatts, auk ferðakostnaðar verjanda er nemur 11.136 krónum.

S-kvk-nf I-kvk-nf, löglærður aðstoðarmaður dómara, kveður upp dóm þennan.

D ó m s o r ð :

Ákærði, Þ-kk-nf B-kk-nf H-kk-nf, sæti fangelsi í 30 daga.

Ákærði greiði allan sakarkostnað, samtals 151.696 krónur, þar af þóknun skipaðs verjanda, S-kk-ef K-kk-ef K-kk-ef hdl., 140.560 krónur, og ferðakostnað verjanda 11.136 krónur.

S-kvk-nf I-kvk-nf.